ศบค. ปฏิเสธข่าวลือประกาศเคอร์ฟิว หลังพบคลัสเตอร์ใหม่ สถานบันเทิงและเรือนจำ
พลเอก ณัฐพล นาคพาณิชย์ เลขาธิการสภาความมั่นคงแห่งชาติ ในฐานะผู้อำนวยการศูนย์ปฏิบัติการ ศูนย์บริหารสถานการณ์โควิด-19 หรือ ศปก.ศบค. เตรียมนำประเด็นคลัสเตอร์ใหม่ สถานบันเทิงใน กทม. และการแพร่ระบาดในเรือนจำจังหวัดนราธิวาส เข้าหารือในที่ประชุม ศปก.ศบค.วันนี้ เพื่อกำหนด แนวปฏิบัติและหาทางรับมือ เพื่อป้องกันการแพร่ระบาดในพื้นที่อื่นที่มีลักษณะเดียวกัน แต่ในภาพรวมยังสามารถควบคุมสถานการณ์ได้ และจากการแพร่ระบาดคลัสเตอร์ใหม่ ยังไม่ส่งผลให้ต้องพิจารณาปรับเปลี่ยนหลักเกณฑ์ การเปิดให้บริการร้านอาหาร หรือสถานบันเทิงและจะไม่มีการประกาศเคอร์ฟิวตามที่มีกระแสข่าว โดย ศบค. ยังยึดหลัก Bubble and Seal เมื่อพบการแพร่ระบาดก็ควบคุมเป็นรายพื้นที่ เพื่อไม่ให้กระทบกับคนส่วนใหญ่และสถานการณ์ที่เกิดขึ้นในขณะนี้ ยังไม่ส่งผลให้ต้องปรับเปลี่ยนมาตรการกลางในการกำหนดการจัดกิจการกรรมในช่วงเทศกาลสงกรานต์ เพียงแต่จะให้โฆษก ศบค.แจ้งเตือนกำชับประเภทกิจการและกิจกรรมที่จัดงาน จะต้องเพิ่มความระมัดระวัง ประณีต ละเอียด รอบคอบมากขึ้นพลเอก ณัฐพล กล่าวว่า สถานการณ์ที่เกิดขึ้นในปัจจุบัน แม้จะมีความต่อเนื่องและคงระดับการพบผู้ติดเชื้อต่อไป จะไม่ส่งผลต่อการเปิดรับนักท่องเที่ยวต่างชาติตามแผนที่วางไว้ เพราะเชื่อมั่นในมาตรการควบคุมป้องกันและเฝ้าระวังการแพร่ระบาดของไทย